text: Sådan ramte skybruddet mandag aften
  01 september 2015 kl. 04.38
  Kraftige tordenbyger gav store mængder vand mandag aften. Beredskabsstyrelsen melder alligevel om en rolig morgen.
  Kraftige tordenbyger rullede ind over Syd- og Sønderjylland mandag aften. Flere steder kom der meget vand på kort tid. I Bov ved Padborg blev der målt 20 millimeter vand på en halv time. I Skrydstrup omkring Vojens blev der målt 16,2 millimeter vand på en halv time. De 11 millimeter kom på bare ti minutter.
  Vandmasserne har dog ikke umiddelbart skabt problemer.
  - Vi har fået rigtig meget vand her i området, men det har ikke umiddelbart givet anledning til problemer, siger vagtchef Ole Aamann hos Sydøstjyllands Politi til TV SYD.
  Samme melding lyder fra Beredskabsstyrelsen.
  DMI målte i aftentimerne mere end 2000 lynnedslag over en periode på cirka fire timer.
  